
KERAJAAN SERI PADUKA BAGINDA
MALAYSIA
___________________

SURAT PEKELILING PERBENDAHARAAN
BIL. 1 TAHUN 2001
___________________

Ketua-ketua Setiausaha Kementerian,
YB Setiausaha-setiausaha Kerajaan Negeri,
Ketua-ketua Jabatan Persekutuan,
Ketua-ketua Badan Berkanun Persekutuan,
Pihak-pihak Berkuasa Kerajaan Tempatan. 


PINDAAN ARAHAN PERBENDAHARAAN 105 MENGENAI 
PEMBAYARAN GAJI, ELAUN BULANAN DAN PENCEN

TUJUAN

Surat Pekeliling ini bertujuan memaklumkan pindaan kepada Arahan Perbendaharaan 105 mengenai tarikh pembayaran gaji, elaun bulanan dan pencen. 


LATAR BELAKANG 
2. Arahan Perbendaharaan 105(a) telah menetapkan gaji dan elaun tidak boleh dibayar sebelum hari kerja penuh yang akhir dalam bulan gaji dan elaun itu kena dibayar. Arahan ini didapati telah menimbulkan masalah kepada sebahagian anggota Perkhidmatan Awam untuk melunaskan komitmen tertentu dalam tempoh yang ditetapkan. Kerajaan sentiasa prihatin terhadap kesejahteraan dan kepentingan anggota perkhidmatan Awam yang boleh membantu meningkatkan produktiviti Sektor Awam. Oleh yang demikian, Kerajaan telah memutuskan supaya tarikh pembayaran gaji dan elaun bulanan anggota Perkhidmatan Awam dipercepatkan kepada 25 haribulan pada setiap bulan atau sebelum 25 haribulan jika 25 haribulan jatuh pada hari Ahad atau Jumaat.




PINDAAN 

3. Bagi melaksanakan keputusan tersebut, maka Arahan Perbendaharaan 105 adalah dengan ini dipinda seperti berikut:

"105(a) Kecuali sebagaimana dibenarkan oleh Ketua Setiausaha Perbendaharaan atau Pegawai Kewangan Negeri, gaji dan elaun tidak boleh dibayar sebelum 25 haribulan dalam bulan gaji atau elaun itu kena dibayar. Pencen tidak boleh dibayar lebih awal dari 4 hari daripada tarikh pembayaran gaji berkenaan.

Apabila perlu pegawai Perbendaharaan yang bertanggungjawab boleh mengeluarkan cek bagi maksud ini sebelum 25 haribulan dalam bulan itu, tetapi jabatan yang menerima cek itu adalah dilarang daripada menukarkan kepada wang tunai atau membayarnya sehingga 25 haribulan dalam bulan itu. Walau bagaimanapun, kaedah ini boleh dikecualikan dalam keadaan yang tertentu seperti berikut:-
(i) di Negeri-negeri di mana hari kele-pasan mingguan ialah hari Ahad, jika 25 haribulan dalam bulan itu jatuh pada hari Jumaat atau Sabtu bayaran boleh dibuat oleh jabatan pada hari kerja akhir sebelum hari Jumaat;
(ii) di Negeri-negeri di mana hari kele-pasan mingguan ialah hari Jumaat, jika 25 haribulan dalam bulan itu jatuh pada hari Rabu atau Khamis bayaran boleh dibuat oleh jabatan pada hari kerja yang akhir sebelum hari Rabu. 

(b) Gaji bulanan bagi pegawai-pegawai awam boleh dibayar terdahulu dalam bulan jatuhnya Hari Raya Puasa, Hari Raya Haji, Tahun Baru Cina, Deepavali, Hari Natal, Pesta Menuai dan Hari Gawai jika hari perayaan itu jatuh selepas 11 haribulan.
Mengikut budi bicara Akauntan Negara bagi pegawai-pegawai yang ditanggung dalam anggaran Persekutuan dan mengikut budibicara Akauntan Negeri atau Bendahari Negeri bagi pegawai-pegawai yang ditanggung dalam anggaran Negeri, bayaran boleh dilaksanakan tidak lebih daripada tujuh hari sebelum tarikh hari perayaan itu. Bagi pekerja-pekerja yang bergaji hari, gajinya boleh dibayar lebih awal iaitu tidak lebih dari tujuh hari sebelum tarikh hari perayaan yang berkenaan. Bagaimanapun, gajinya boleh dibayar hanya sehingga tarikh pembayaran gaji dilakukan."





TARIKH KUATKUASA

4. Surat Pekeliling Perbendaharaan ini berkuatkuasa mulai 1 Mac 2001. 

Sekian, terima kasih.


"BERKHIDMAT UNTUK NEGARA"

Saya yang menurut perintah,




(DATO' DR. SAMSUDIN BIN HITAM)
Ketua Setiausaha Perbendaharaan,
Kementerian Kewangan Malaysia.


15 Februari 2001


s.k.

Ketua Setiausaha Negara,
Ketua Pengarah Perkhidmatan Awam,
Ketua Audit Negara,
Akauntan Negara Malaysia, 
Semua YB Pegawai Kewangan Negeri.
